EUROOPAN KOMISSIO Bryssel 29.3.2017 COM(2017) 153 final 2017/0069(NLE) Ehdotus NEUVOSTON PÄÄTÖS ETA:n sekakomiteassa Euroopan unionin puolesta esitettävästä kannasta

sopimuksen 8 artiklan 3 kohdan b alakohdassa tarkoitettuja tuotteita koskevan ETA-sopimuksen pöytäkirjan 3 muuttamiseen



PERUSTELUT 1.EHDOTUKSEN TAUSTA •Ehdotuksen perustelut ja tavoitteet Luonnoksella ETA:n sekakomitean päätökseksi (joka on neuvoston päätösehdotuksen liitteenä) pyritään muuttamaan Euroopan talousalueesta tehdyn sopimuksen, jäljempänä ’ETA-sopimus’, pöytäkirjaa 3, jossa määrätään tiettyjen jalostettujen maataloustuotteiden kauppaa koskevista järjestelyistä Euroopan unionin ja ETA-maiden (Norja, Islanti ja Liechtenstein) välillä. Islanti ja Euroopan unioni, jota edustaa Euroopan komissio, ovat sopineet poistavansa tullit tietyiltä kyseisessä pöytäkirjassa luetelluilta tuotteilta. Näitä myönnytyksiä sovelletaan ainoastaan tuotteisiin, jotka ovat peräisin Euroopan unionista tai Islannista. On syytä huomata, että ETA-sopimus koskee ainoastaan ETA-alkuperää. Jotta voidaan varmistaa, että uusia myönnytyksiä sovelletaan ainoastaan kahdenvälisesti EU:n ja Islannin välillä, tässä pöytäkirjaan 3 tehtävässä muutoksessa lisätään viittaus EU:n ja Islannin alkuperään etuuskohteluun oikeuttavia Paneurooppa–Välimeri-alkuperäsääntöjä koskevassa alueellisessa yleissopimuksessa tarkoitetussa merkityksessä. •Yhdenmukaisuus muiden alaa koskevien politiikkojen säännösten kanssa Päätösluonnoksella edistetään entisestään Euroopan unionin ja Islannin välistä kauppaa ja sen vapauttamista. Tämä on täysin linjassa EU:n tuotteiden markkinoille pääsyn parantamiseen kolmansissa maissa tähtäävän EU:n tavoitteen kanssa. Kahdenväliset kaupalliset myönnytykset on kirjattu Euroopan talousyhteisön ja Islannin tasavallan 22. heinäkuuta 1972 allekirjoittaman sopimuksen, jäljempänä ’kahdenvälinen vapaakauppasopimus’, pöytäkirjaan 2. Lähes kaikki Islannin kanssa tehdyssä vanhassa kahdenvälisessä pöytäkirjassa luetellut tuotteet saavat kuitenkin ETA-sopimuksen pöytäkirjan 3 nojalla jo edullisemman tullikohtelun, ja ETA-sopimuksen 120 artiklan mukaan ETA-sopimus on etusijalla verrattuna kahdenvälisen sopimuksen määräyksiin. Lisäksi päätösluonnos on linjassa kahdenvälisen vapaakauppasopimuksen yleistavoitteen kanssa, joka on lähes kaiken osapuolten välisen kaupan esteiden asteittain poistaminen. •Yhdenmukaisuus unionin muiden politiikkojen kanssa Euroopan unionin ja ETA-maiden (Norja, Islanti ja Liechtenstein) välisen jalostettujen maataloustuotteiden kaupan asteittainen vapauttaminen on täysin linjassa ETA-sopimuksen tavoitteen kanssa, jonka mukaan pyritään dynaamisen ja yhdenmukaisen Euroopan talousalueen perustamiseen yhteisten sääntöjen ja yhdenvertaisten kilpailuedellytysten pohjalta. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE •Oikeusperusta ETA-sopimuksen pöytäkirjassa 3 olevan 2 artiklan 2 kohdassa määrätään, että ETA:n sekakomitea voi tarkistaa pöytäkirjan 3 taulukon I liitteissä säädettyjä tulleja ottaen huomioon molemminpuoliset myönnytykset. Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan mukaan neuvosto hyväksyy komission ehdotuksesta unionin puolesta esitettävän kannan tällaisiin päätöksiin. Komissio toimittaa yhteistyössä Euroopan ulkosuhdehallinnon kanssa ETA:n sekakomitean päätösluonnoksen neuvostolle hyväksyttäväksi unionin kantana. Komissio toivoo voivansa esittää sen ETA:n sekakomiteassa mahdollisimman pian. •Toissijaisuusperiaate (jaetun toimivallan osalta) Ehdotus koskee yhteistä kauppapolitiikkaa, joka kuuluu SEUT-sopimuksen 3 artiklan nojalla Euroopan unionin yksinomaiseen toimivaltaan. Tässä ETA-sopimuksen pöytäkirjan 3 määräysten muuttamisprosessissa noudatetaan Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annettua neuvoston asetusta (EY) N:o 2894/94.

•Suhteellisuusperiaate Suhteellisuusperiaatteen mukaisesti ehdotuksessa ei mennä pitemmälle kuin on tarpeen, jotta voidaan saavuttaa ehdotuksen tavoite, joka on dynaamisen ja yhdenmukaisen Euroopan talousalueen perustaminen yhteisten sääntöjen ja yhdenvertaisten kilpailuedellytysten pohjalta. • Toimintatavan valinta ETA-sopimuksen 98 artiklan mukaisesti valittu säädöstyyppi on ETA:n sekakomitean päätös. ETA:n sekakomitea varmistaa ETA-sopimuksen tehokkaan täytäntöönpanon ja toiminnan. Tätä varten se tekee päätöksiä ETA-sopimuksessa määrätyissä tapauksissa. 3.TALOUSARVIOVAIKUTUKSET Ehdotuksella poistetaan tuontitullit, joita kannetaan useimpien jalostettujen maataloustuotteiden tuonnissa Islannista EU:hun. Vaikutus EU:n tuloihin on arviolta 0,5 miljoonaa euroa vuodessa. 4.LISÄTIEDOT Neuvoston päätösluonnokseen liitetty luonnos ETA:n sekakomitean päätökseksi tulee voimaan, kun kaikki ETA-sopimuksen 103 artiklan 1 kohdan mukaiset ilmoitukset on tehty, tai samana päivänä kun tulee voimaan kirjeenvaihtona tehty Euroopan unionin ja Islannin sopimus uusista maataloustuotteita koskevista kauppaetuuksista, sen mukaan, kumpi ajankohta on myöhäisempi. Kyseisen sopimuksen on neuvotellut Euroopan komission maatalouden pääosasto ETA-sopimuksen 19 artiklan mukaisesti.



2017/0069 (NLE) Ehdotus NEUVOSTON PÄÄTÖS ETA:n sekakomiteassa Euroopan unionin puolesta esitettävästä kannasta

sopimuksen 8 artiklan 3 kohdan b alakohdassa tarkoitettuja tuotteita koskevan ETA-sopimuksen pöytäkirjan 3 muuttamiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa, ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 ja erityisesti sen 1 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: (1)Sopimus Euroopan talousalueesta, jäljempänä ’ETA-sopimus’, tuli voimaan 1 päivänä tammikuuta 1994. (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 3 sopimuksen 8 artiklan 3 kohdan b alakohdassa tarkoitetuista tuotteista; kyseisessä pöytäkirjassa vahvistetaan erityiset kauppajärjestelyt sopimuspuolten välillä tiettyjä maataloustuotteita ja jalostettuja maataloustuotteita varten.



(3)ETA-sopimuksen pöytäkirjassa 3 olevan 2 artiklan 2 kohdassa määrätään, että ETA:n sekakomitea voi tarkistaa pöytäkirjan 3 taulukon I liitteissä vahvistettuja tulleja ottaen huomioon molemminpuoliset myönnytykset. Islanti ja Euroopan unioni ovat sopineet poistavansa tullit tietyiltä ETA-sopimuksen pöytäkirjassa 3 luetelluilta tuotteilta. Näitä myönnytyksiä sovelletaan ainoastaan tuotteisiin, jotka ovat peräisin Euroopan unionista tai Islannista Paneurooppa–Välimeri-alkuperäsääntöjä koskevassa alueellisessa yleissopimuksessa tarkoitetussa merkityksessä. (4)Sen vuoksi olisi muutettava ETA-sopimuksen pöytäkirjaa 3. (5)ETA:n sekakomiteassa esitettävän unionin kannan olisi näin ollen perustuttava liitteenä olevaan päätösluonnokseen, ON HYVÄKSYNYT TÄMÄN PÄÄTÖKSEN: 1 artikla ETA:n sekakomiteassa unionin puolesta esitettävä kanta ETA-sopimuksen pöytäkirjan 3 ehdotettuun muuttamiseen perustuu tähän päätökseen liitettyyn luonnokseen ETA:n sekakomitean päätökseksi. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja



YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS 1.EHDOTUKSEN NIMI ETA:n sekakomitean päätös sopimuksen 8 artiklan 3 kohdan b alakohdassa tarkoitettuja tuotteita koskevan ETA-sopimuksen pöytäkirjan 3 muuttamisesta 2.BUDJETTIKOHDAT Luku ja momentti: 1 2 0 — Päätöksen 2007/436/EY, Euratom 2 artiklan 1 kohdan a alakohdassa tarkoitetut tullimaksut ja muut maksut Lukuun 1 2 0 budjetoitu määrä: 20 000,5 miljoonaa euroa (TAE 2017)